CELEX: 
Language: mt
Date: 2018-04-26 00:00:00
Title: REGOLAMENT DELEGAT TAL-KUMMISSJONI (UE) .../... li jemenda r-Regolament ta’ Delega (UE) Nru 907/2014 fir-rigward tan-nuqqas ta’ konformità mal-iskadenzi tal-pagament u fir-rigward tar-rata tal-kambju applikabbli għat-tfassil tad-dikjarazzjonijiet tal-infiq

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               L-Istati Membri jeħtieġ li jikkonformaw mal-iskadenzi tal-pagament fil-każ ta’ pagamenti lill-benefiċjarji skont is-Sistema Integrata ta’ Amministrazzjoni u Kontroll (SIAK) li ġew stabbiliti fl-Artikolu 75(1) tar-Regolament (UE) Nru 1306/2013. Fil-prinċipju, il-pagamenti li ma jkunux saru f’dak il-perjodu mhumiex eliġibbli għal finanzjament mill-Unjoni, kif previst fl-Artikolu 40 tar-Regolament (UE) Nru 1306/2013. Madankollu, il-Kummissjoni għandha s-setgħa tadotta atti delegati biex tidderoga minn din ir-regola u dan l-infiq tagħmlu eliġibbli, b’konformità mal-prinċipju ta’ proporzjonalità. 
            
            
               L-għan ta’ dan l-att delegat huwa li jiġu stabbiliti regoli għan-nuqqas ta’ konformità mal-iskadenza tal-pagament fir-rigward tal-Fond Agrikolu Ewropew għall-Iżvilupp Rurali (FAEŻR). 
            
            
               Dan l-att delegat għandu l-għan ukoll li jiċċara liema rata tal-kambju jenħtieġ li tintuża għal kull operazzjoni ta’ pagament u ta’ rkupru minn dawk l-Istati Membri li mhumiex parti miż-żona tal-euro f’dawk il-każijiet meta avveniment operattiv ma jkunx ġie stabbilit fil-leġiżlazzjoni agrikola settorjali.
            
            
               2.KONSULTAZZJONIJIET QABEL L-ADOZZJONI TAL-ATT
            
            
               Abbozz ta’ dan l-Att Delegat ġie ppreżentat lir-rappreżentanti tal-Istati Membri u ġie diskuss magħhom fil-qafas tal-Grupp ta’ Esperti għal kwistjonijiet orizzontali li jikkonċernaw il-laqgħa tal-PAK li saret fl-20 ta’ Ottubru 2017. Il-Kummissjoni tat widen lill-fehmiet tal-esperti u ċċarat l-approċċ tagħha fir-rigward ta’ tnaqqis progressiv f’każ ta’ nuqqas ta’ konformità mal-iskadenza tal-pagament.
            
            
               Skont il-Linji Gwida għal Regolamentazzjoni Aħjar (SWD(2015) 111 final tad-19 ta’ Mejju 2015), l-abbozz tar-Regolament Delegat ġie ppubblikat fil-portal tar-Regolamentazzjoni Aħjar għal perjodu ta’ konsultazzjoni pubblika ta’ erba’ ġimgħat, mit-8 ta’ Frar 2018 sat-8 ta’ Marzu 2018. 
            
            
               3.ELEMENTI ĠURIDIĊI TAL-ATT DELEGAT
            
            
               Dan l-att delegat jintroduċi dispożizzjonijiet fir-Regolament ta’ Delega (UE) Nru 907/2014, fir-rigward ta’ miżuri tas-SIAK għall-iżvilupp rurali, għal sistema biex jitnaqqas proporzjonalment l-infiq interim li ma jikkonformax mal-iskadenza tal-pagament. Jenħtieġ li kwalunkwe infiq li jkun sar tard u li jaqbeż livell limitu ta’ 5 % jitnaqqas b’25 % u b’60 % fl-ewwel u fit-tieni trimestri, rispettivament, wara d-data tal-iskadenza tal-pagament. Jenħtieġ li kwalunkwe pagament li jkun sar iktar tard minn dik id-data u li jaqbeż livell limitu ta’ 2 % jitnaqqas b’100 %. 
            
            
               Dan l-att iżid ukoll dispożizzjoni fl-Artikolu 11(2) għal rata tal-kambju applikabbli fir-rigward ta’ operazzjonijiet fejn l-avveniment operattiv ma jkunx ġie stabbilit permezz tal-leġiżlazzjoni agrikola settorjali. Jenħtieġ li r-rata tal-kambju għal dawn l-operazzjonijiet tkun ir-rata tal-kambju ta’ qabel tal-aħħar li ġiet stabbilita mill-Bank Ċentrali Ewropew qabel l-aħħar xahar tal-perjodu li għalih jiġu ddikjarati l-infiq jew id-dħul assenjat. 
            
            
               4.IMPLIKAZZJONIJIET BAĠITARJI
            
            
               L-impatt finanzjarju fuq il-baġit, fir-rigward tad-dispożizzjonijiet dwar l-iskadenzi tal-pagament, jista’ jseħħ biss mis-sena baġitarja 2020 ’il quddiem. Madankollu, l-impatt eventwali ma jistax jiġi kkwantifikat.
            
            
               Fir-rigward tad-dispożizzjonijiet dwar ir-rata tal-kambju applikabbli, mhu mistenni l-ebda impatt finanzjarju fuq il-baġit.
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 26.4.2018
            
            
               li jemenda r-Regolament ta’ Delega (UE) Nru 907/2014 fir-rigward tan-nuqqas ta’ konformità mal-iskadenzi tal-pagament u fir-rigward tar-rata tal-kambju applikabbli għat-tfassil tad-dikjarazzjonijiet tal-infiq
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
         
         
            
               Wara li kkunsidrat ir-Regolament (UE) Nru 1306/2013 tal-Parlament Ewropew u tal-Kunsill tas-17 ta’ Diċembru 2013 dwar il-finanzjament, il-ġestjoni u l-monitoraġġ tal-politika agrikola komuni u li jħassar ir-Regolamenti tal-Kunsill (KEE) Nru 352/78, (KE) Nru 165/94, (KE) Nru 2799/98, (KE) Nru 814/2000, (KE) Nru 1290/2005 u (KE) Nru 485/2008
                  1
               , u b’mod partikolari l-Artikolu 40 u l-Artikolu 106(6) tiegħu,
            
            
               Billi:
            
            
               (1)L-Artikolu 75(1) tar-Regolament (UE) Nru 1306/2013 jistipula li l-pagamenti ta’ appoġġ lill-benefiċjarji skont is-Sistema Integrata ta’ Amministrazzjoni u Kontroll (SIAK) iridu jsiru mill-Istati Membri matul perjodu ta’ żmien partikolari. Il-pagamenti li ma jkunux saru f’dak il-perjodu mhumiex eliġibbli għal pagamenti mill-Unjoni, u għaldaqstant ma jistgħux jiġu rimborżati mill-Kummissjoni, kif previst fl-Artikolu 40 tar-Regolament (UE) Nru 1306/2013. Fir-rigward tal-appoġġ mogħti fil-qafas tal-Fond Agrikolu Ewropew għall-Iżvilupp Rurali (FAEŻR), dawk l-iskadenzi tal-pagament japplikaw għas-sena tat-talba 2019. Għalhekk, jenħtieġ li jiġu stabbiliti regoli speċifiċi marbuta mal-pagamenti mill-FAEŻR.
            
            
               (2)Meta wieħed iqis li f’xi każijiet il-pagamenti tas-SIAK mill-FAEŻR ikunu saru mill-Istati Membri wara t-30 ta’ Ġunju minħabba verifiki addizzjonali mill-Istati Membri b’rabta ma’ talbiet kontenzjużi, appelli u kontroversji ġuridiċi nazzjonali oħra, b’konformità mal-prinċipju ta’ proporzjonalità, jenħtieġ li jiġi stabbilit marġni fiss b’rabta mal-infiq, li fih ma jsir l-ebda tnaqqis tal-pagamenti għal dawn il-każijiet. Barra minn hekk, ladarba dan il-marġni jinqabeż, sabiex jiġi aġġustat l-impatt finanzjarju b’mod proporzjonali mad-dewmien imġarrab fil-pagament, jenħtieġ li jkun hemm dispożizzjoni li permezz tagħha l-Kummissjoni tkun tista’ tnaqqas il-pagamenti mill-Unjoni b’mod proporzjonali skont il-perjodu ta’ dewmien irreġistrat fil-pagament.
            
            
               (3)L-Artikolu 5 tar-Regolament ta’ Delega tal-Kummissjoni (UE) Nru 907/2014
                  2
                jipprevedi regoli għall-Fond Agrikolu Ewropew ta’ Garanzija (FAEG) fir-rigward ta’ tnaqqis proporzjonali għall-pagamenti ta’ kull xahar meta l-infiq ikun sar wara d-data tal-iskadenza tal-pagament. Fir-rigward tal-FAEŻR, id-dikjarazzjonijiet tal-infiq u r-rimborżi jsiru darba għal kull trimestru tas-sena. Għal raġunijiet ta’ sempliċità u ta’ effiċjenza, jenħtieġ li jiġi applikat persentaġġ uniku ta’ tnaqqis għall-pagamenti li jsiru tard u li jiġu rimborżati mill-FAEŻR għal kull trimestru.
            
            
               (4)L-Artikolu 11(2) tar-Regolament ta’ Delega (UE) Nru 907/2014 jistipula r-rata tal-kambju li trid tintuża mill-Istati Membri li mhumiex parti miż-żona tal-euro għal kull operazzjoni ta’ pagament jew ta’ rkupru għall-fini tat-tfassil tad-dikjarazzjonijiet tal-infiq tagħhom. Madankollu, id-dikjarazzjonijiet annwali tal-infiq imfassla mill-Istati Membri jinkludu ammonti li ma jinvolvux ir-reġistrazzjoni ta’ operazzjoni ta’ pagament jew ta’ rkupru fil-kontijiet tal-Aġenzija tal-Pagamenti, bħal pereżempju d-dħul assenjat li jirriżulta mill-konsegwenzi finanzjarji ta’ nuqqas ta’ rkupru, kif previst fl-ewwel subparagrafu tal-Artikolu 54(2) tar-Regolament (UE) Nru 1306/2013. Għalhekk, jenħtieġ li tkun prevista r-rata tal-kambju applikabbli għal operazzjonijiet għajr dawk speċifikati fl-Artikolu 11(2) tar-Regolament ta’ Delega (UE) Nru 907/2014.  
            
            
               (5)Għaldaqstant jenħtieġ li r-Regolament ta’ Delega (UE) Nru 907/2014 jiġi emendat skont dan,
            
            
               ADOTTAT DAN IR-REGOLAMENT:
            
            
               Artikolu 1
            
            
               Ir-Regolament ta’ Delega (UE) Nru 907/2014 huwa emendat kif ġej:
            
            
               (1)
                     It-titolu tal-Artikolu 5 jinbidel b’dan li ġej:
            
            
               “Nuqqas ta’ Konformità mal-aħħar skadenza tal-pagament fir-rigward tal-Fond Agrikolu Ewropew ta’ Garanzija”;
            
            
               (2)
                     L-Artikolu 5a li ġej jiddaħħal wara l-Artikolu 5:
            
            
               “Artikolu 5a
            
            
               Nuqqas ta’ Konformità mal-aħħar skadenza tal-pagament fir-rigward tal-Fond Agrikolu Ewropew għall-Iżvilupp Rurali
            
            
               1. Fir-rigward tal-Fond Agrikolu Ewropew għall-Iżvilupp Rurali (FAEŻR), skont l-eċċezzjonijiet imsemmija fl-ewwel paragrafu tal-Artikolu 40 tar-Regolament (UE) Nru 1306/2013, u b’konformità mal-prinċipju ta’ proporzjonalità, l-infiq li jkun sar wara l-iskadenza tal-pagament għandu jkun eliġibbli għall-pagamenti mill-Unjoni skont il-kundizzjonijiet stabbiliti fil-paragrafi 2 sa 6 ta’ dan l-Artikolu.
            
            
               2. Meta l-infiq li jkun sar wara l-iskadenza msemmija fl-Artikolu 75(1) tar-Regolament (UE) Nru 1306/2013 ikun ugwali għal-livell limitu ta’ 5 % jew inqas tal-infiq li jkun sar qabel dik l-iskadenza, ma għandu jsir l-ebda tnaqqis tal-pagamenti interim.
            
            
               Meta l-infiq li jkun sar wara l-iskadenza msemmija fl-Artikolu 75(1) tar-Regolament (UE) Nru 1306/2013 ikun ogħla mil-livell limitu ta’ 5 %, kull infiq ieħor li jkun sar tard għandu jitnaqqas għall-perjodi speċifikati fl-Artikolu 22(2) tar-Regolament ta’ Implimentazzjoni tal-Kummissjoni (UE) Nru 908/2014* b’konformità mar-regoli li ġejjin:
            
            
               (a) l-infiq li jkun sar bejn l-1 ta’ Lulju u l-15 ta’ Ottubru tas-sena li fiha skadiet l-iskadenza tal-pagament għandu jitnaqqas b’25 %; 
            
            
               (b) l-infiq li jkun sar bejn is-16 ta’ Ottubru u l-31 ta’ Diċembru tas-sena li fiha skadiet l-iskadenza tal-pagament għandu jitnaqqas b’60 %;
            
         
         
            
               (c) l-infiq li jkun sar iktar tard mill-31 ta’ Diċembru tas-sena li fiha skadiet l-iskadenza tal-pagament għandu jitnaqqas b’100 %.
            
            
               3. B’deroga mill-paragrafu 2, meta l-livell limitu msemmi fl-ewwel subparagrafu ta’ dak il-paragrafu ma jkunx intuża kollu għall-pagamenti li jkunu saru fir-rigward tas-sena kalendarja N sa mhux iktar tard mill-31 ta’ Diċembru tas-sena N + 1 u dak li jifdal mil-livell limitu jaqbeż it-2 %, dak li jifdal għandu jitnaqqas għal 2 %.
            
            
               4. Meta jkun hemm kundizzjonijiet ta’ ġestjoni eċċezzjonali għal ċerti miżuri, jew jekk jiġu ppreżentati raġunijiet iġġustifikati mill-Istati Membri, il-Kummissjoni għandha tapplika stadji progressivi differenti minn dawk stipulati fil-paragrafi 2 u 3, jew tapplika tnaqqis inferjuri jew ma tapplika l-ebda tnaqqis. 
            
            
               5. Il-verifiki dwar il-konformità mal-iskadenza tal-pagament għandhom isiru darba kull sena finanzjarja fir-rigward tal-infiq li jkun sar sal-15 ta’ Ottubru.
            
            
               Kwalunkwe skadenza tal-pagament li ma tiġix rispettata għandha titqies fid-deċiżjoni ta’ approvazzjoni tal-kontijiet imsemmija fl-Artikolu 51 tar-Regolament (UE) Nru 1306/2013.
            
            
               6.  It-tnaqqis imsemmi f’dan l-Artikolu għandu jiġi applikat mingħajr preġudizzju għad-deċiżjoni sussegwenti dwar l-approvazzjoni tal-konformità, imsemmija fl-Artikolu 52 tar-Regolament (UE) Nru 1306/2013.
            
            
               ____________
            
            
               * Ir-Regolament ta’ Implimentazzjoni tal-Kummissjoni (UE) Nru 908/2014 tas-6 ta’ Awwissu 2014 li jistabbilixxi r-regoli għall-applikazzjoni tar-Regolament (UE) Nru 1306/2013 tal-Parlament Ewropew u tal-Kunsill fir-rigward tal-aġenziji tal-pagamenti u korpi oħra, il-ġestjoni finanzjarja, l-approvazzjoni ta’ kontijiet, ir-regoli dwar kontrolli, garanziji u trasparenza (ĠU L 255, 28.8.2014, p. 59). ” 
            
            
               (3)
                     Fl-Artikolu 11(2), jiżdied is-subparagrafu li ġej:
            
            
               “Għal operazzjonijiet fejn l-avveniment operattiv ma jkunx ġie stabbilit permezz tal-leġiżlazzjoni agrikola settorjali, ir-rata tal-kambju applikabbli għandha tkun ir-rata tal-kambju ta’ qabel tal-aħħar li ġiet stabbilita mill-Bank Ċentrali Ewropew qabel l-aħħar xahar tal-perjodu li għalih jiġu ddikjarati l-infiq jew id-dħul assenjat.”.
            
            
               Artikolu 2
            
            
               Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell, 26.4.2018
            
            
               
                     Għall-Kummissjoni
               
               
                     Il-President
                     Jean-Claude JUNCKER
               
            
         
         
            
                  
                     (1)
                  
                        ĠU L 347, 20.12.2013, p. 549.
               
               
                  
                     (2)
                  
                        Ir-Regolament ta’ Delega tal-Kummissjoni (UE) Nru 907/2014 tal-11 ta’ Marzu 2014 li jissupplimenta r-Regolament (UE) Nru 1306/2013 tal-Parlament Ewropew u tal-Kunsill rigward l-aġenziji tal-pagamenti u korpi oħra, il-ġestjoni finanzjarja, l-approvazzjoni tal-kontijiet, il-garanziji u l-użu tal-euro (ĠU L 255, 28.8.2014, p. 18).